b'\n_START_ARTICLE_\n\xc5\xa0vedijos Jotvingi\xc5\xb3 ekspedicija\n_START_PARAGRAPH_\n\xc5\xa0vedijos Jotvingi\xc5\xb3 ekspedicija (\xc5\xa1ved. Svenska Jatvingiska Expeditionen; lenk. Szwedzka Ekspedycja Ja\xc4\x87wi\xc4\x99ska, SEJ) - daugiamet\xc4\x97 \xc5\xa0vedijos mokslinink\xc5\xb3 tiriamoji i\xc5\xa1vyka \xc4\xaf Lenkijos \xc5\xa1iaur\xc4\x97s rytus, buvusi\xc4\x85 jotvingi\xc5\xb3 gyvenam\xc4\x85j\xc4\x85 teritorij\xc4\x85.\n_START_SECTION_\nIstorija\n_START_PARAGRAPH_\nPati ekspedicija t\xc4\x99s\xc4\x97si dvide\xc5\xa1imt vienerius metus (1959-1980 m.), paruo\xc5\xa1iamuosius darbus dar prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 atliko \xc5\xbeinomas Jotvos tyrin\xc4\x97tojas kalbininkas Knutas Olofas Falkas. Pasi\xc5\xablym\xc4\x85 kartu vykdyti mokslo tiriamuosius darbus profesoriui Falkui pateik\xc4\x97 tuo metu Suvalkijoje jau dirbusios Lenkijos Jotvingi\xc5\xb3 kompleksin\xc4\x97s ekspedicijos vadovas Dr. Je\xc5\xbeis Antonievi\xc4\x8dius._NEWLINE_Organizuoti i\xc5\xa1vyk\xc4\x85 \xc4\xaf Lenkij\xc4\x85, tuomet buvusi\xc4\x85 u\xc5\xbe gele\xc5\xbein\xc4\x97s u\xc5\xbedangos, buvo nelengva; to \xc4\x97m\xc4\x97si \xc5\xbeinoma polonist\xc4\x97, profesoriaus Falko asistent\xc4\x97 ir \xc5\xbemona Dagmar Falk. Kone kasmet \xc4\xaf Lenkij\xc4\x85 vykdavo \xc5\xbeinom\xc5\xb3 \xc5\xa0vedijos mokslinink\xc5\xb3 vadovaujami studentai - Lundo Slavistikos instituto aukl\xc4\x97tiniai. Bendraujant su vietiniais gyventojais dideli\xc5\xb3 kalbini\xc5\xb3 sunkum\xc5\xb3 nepasitaikydavo, prie\xc5\xa1 tai dalyvius Lunde intensyviai ruo\xc5\xa1\xc4\x97 ir mok\xc4\x97 \xc5\xbeinomas Lenkijos lingvistas Je\xc5\xbeis Nalepa. I\xc5\xa1 viso ekspedicijoje dalyvavo 106 \xc5\xa1vedai, apie SEJ vykdomus tiriamuosius darbus pla\xc4\x8diai ra\xc5\xa1\xc4\x97 \xc5\xa0vedijos ir Lenkijos spauda . \xc5\xa0vedijos Jotvingi\xc5\xb3 ekspedicija buvo labiau etnolingvistin\xc4\x97s orientacijos, bet buvo tiriami ir etnografiniai objektai: fotografuojamas Suvalk\xc5\xb3 turgus  , stebimas ir fiksuojamas kiaul\xc4\x97s skerdimas Juzefovo kaime  bei \xc5\xbeiemos \xc5\xbevejyba e\xc5\xbeere . Tampr\xc5\xabs ry\xc5\xa1iai buvo palaikomi su archeologine Lenkijos Jotvingi\xc5\xb3 kompleksine ekspedicija._NEWLINE_Daugiausiai vasar\xc4\x85 surinkta informacija buvo fiksuojama nuotraukose, magnetofono juostuose ir popieriuje, o gr\xc4\xaf\xc5\xbeus \xc4\xaf Lund\xc4\x85 - r\xc5\xab\xc5\xa1iuojama ir analizuojama, katalogizuojama. Daugiausiai darb\xc5\xb3 paskelb\xc4\x97 SEJ dalyviai: Knutas Olofas Falkas (apie Vytauto Did\xc5\xbeiojo i\xc5\xa1 Vygri\xc5\xb3 e\xc5\xbeero pusiasalio perkeltus jotvingius, balti\xc5\xa1kus e\xc5\xbeer\xc5\xb3 pavadinimus ir kt.) bei Je\xc5\xbeis Nalepa (apie jotvingi\xc5\xb3 pavadinimo kilm\xc4\x99, K\xc4\x99stu\xc4\x8dio brast\xc4\x85 ir kt.). Kai kurie mokslinink\xc5\xb3 tyrin\xc4\x97jimai nebuvo i\xc5\xa1spausdinti ir liko rankra\xc5\xa1\xc4\x8diuose bei ma\xc5\xa1inra\xc5\xa1\xc4\x8diuose . Studijos apie Suvalkijos vandenvard\xc5\xbeius santrauka yra paskelbta ir lietuvi\xc5\xa1kai ._NEWLINE_Ekspedicijos veikl\xc4\x85 r\xc4\x97m\xc4\x97 Lundo Slavistikos institutas, o kai 1972 m. \xc5\xa1is finansavimas nutr\xc5\xabko, buvo rasti privat\xc5\xabs r\xc4\x97m\xc4\x97jai ir moksliniai tyrimai t\xc4\x99siami toliau. Pagal sutartis tarp Slavistikos instituto ir Baltstog\xc4\x97s Mokslo draugijos bei tarp Slav\xc5\xb3-Balt\xc5\xb3 Mokslo draugijos ir Lenkijos Moksl\xc5\xb3 Akademijos buvo \xc4\xafsteigtos keturios stipendijos lenk\xc5\xb3 studentams studijuoti \xc5\xa0vedijoje. Mirus prof. Knutui Olofui Knutui ir galutinai pasibaigus finansavimui, ekspedicija nutr\xc5\xabko. Gausi\xc4\x85 archyvin\xc4\x99 med\xc5\xbeiag\xc4\x85 Dagmar Falk perdav\xc4\x97 Suvalk\xc5\xb3 Kra\xc5\xa1to muziejui.'